Har vi i jagten på rummelighed overfor flydende køn og seksualitet glemt at rumme dem, der opfatter ægteskab som en kontrakt mellem mand og kvinde - og køn som biologisk defineret?

Det mener Indre Mission i den vestjyske by Harboøre.

Faktisk savner den kristne bevægelses omkring 200 medlemmer, at deres holdning bliver hørt og accepteret.

- Der bliver talt ned til mig. Det virker som om, jeg er under angreb, fordi jeg har den holdning, jeg har, siger Jakob Bro.

Ligesom andre medlemmer af Indre Mission i Harboøre lever Jakob Bro et kristent liv, hvor det er en selvfølgelighed, at man holder fast i det køn, man fik ved fødslen og gifter sig med en kvinde, hvis man er mand.

- Jeg synes et mand-kone ægteskab er det bedste, siger Jakob Bro.

Unaturlige valg

Det er egentlig heller ikke fordi, at formanden for Indre Mission i Harboøre, Niels Kirk, har et problem med hverken homoseksuelle, biseksuelle eller transkønnede, understreger han.

Med sit menneskesyn forstår han bare ikke, hvorfor nogle mennesker ønsker at skifte kønsidentitet eller leve i et homoseksuelt forhold, når det for ham er et "unaturlig" valg.

Og hvad han endnu mindre forstår er, hvorfor det ikke længere er tilladt for ham at udtrykke sin undren.

- Jeg vil have lov til at sige, at jeg ikke kan forstå det, siger han og tilføjer:

- Men hvis man har en anderledes holdning end det, der er oppe i tiden, så er man sær og bliver man kaldt forkert, gammel og forstokket.

Forstokkethed

Forstokket var netop ordet, Danmarks statsminister, Lars Løkke Rasmussen, brugte i sin tale under LGBT-festivalen, Copenhagen Pride den 18. august: